KOMISIJOS SPRENDIMAS
2007 m. birželio 1 d.
iš dalies keičiantis Sprendimą 2006/636/EB, nustatantį Bendrijos paramos kaimo plėtrai sumų metinį paskirstymą valstybėms narėms 2007 m. sausio 1 d.-2013 m. gruodžio 31 d.
(pranešta dokumentu Nr. C(2007) 2274)
(2007/383/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2005 m. rugsėjo 20 d. Tarybos reglamentą (EB) Nr. 1698/2005 dėl Europos žemės ūkio fondo kaimo plėtrai (EŽŪFKP) paramos kaimo plėtrai (1), ypač į jo 69 straipsnio 4 dalį,
kadangi:
(1)
2006 m. birželio 19 d. Tarybos sprendimu 2006/493/EB, nustatančiu Bendrijos paramos kaimo plėtrai sumą laikotarpiui nuo 2007 m. sausio 1 d. iki 2013 m. gruodžio 31 d., jos metinį išskirstymą ir mažiausią sumą, skiriamą regionams, atitinkantiems reikalavimus pagal konvergencijos tikslą (2), nustatyta visa suma apima Bulgarijai ir Rumunijai skirtą sumą.
(2)
Komisijos sprendimu 2006/636/EB (3) nustatytos valstybių narių kaimo plėtrai skirtos Bendrijos paramos sumos 2007 m. sausio 1 d.-2013 m. gruodžio 31 d. laikotarpiu, tuo pačiu atsižvelgiant į Komisijos sprendimais 2006/410/EB (4) ir 2006/588/EB (5) skirtas sumas, kurios turi būti pervestos į EŽŪFKP fondą.
(3)
Sprendimas 2006/636/EB neapima Bulgarijai ir Rumunijai skirtų sumų. Kadangi 2007 m. sausio 1 d. šios dvi šalys įstojo į ES, Sprendimas 2006/636/EB turi būti iš dalies pakeistas įtraukiant šioms šalims skirtos Bendrijos paramos kaimo plėtrai sumos metinį paskirstymą.
(4)
Bulgarijos ir Rumunijos stojimo akto 34 straipsnio 2 dalyje nurodyta EŽŪFKP fondo Garantijų skyriaus kaimo plėtrai tose šalyse skiriama suma 2007-2009 m. Metinis šios sumos paskirstymas atitinkamai šaliai yra nurodytas Bulgarijos ir Rumunijos stojimo sutarties baigiamojo akto II dalyje „Deklaracijos. A skirsnis“ esančioje deklaracijoje. Siekiant užtikrinti teisingą priemonės „Papildomos tiesioginės išmokos“ įgyvendinimą, kaip nurodyta Stojimo akto VIII priedo I skirsnio E punkte, būtina, kad šios sumos Sprendimo 2006/636/EB priedo lentelėje „2007-2013 m. Bendrijos paramos kaimo plėtrai sumų paskirstymas valstybėms narėms“ būtų nurodytos dabartinėmis kainomis.
(5)
Dėl to reikėtų atitinkamai iš dalies pakeisti Sprendimą 2006/636/EB,
PRIĖMĖ ŠĮ SPRENDIMĄ:
1 straipsnis
Sprendimo 2006/636/EB priedo tekstas pakeičiamas šio Sprendimo priedo tekstu.
2 straipsnis
Šis sprendimas įsigalioja nuo 2007 m. sausio 1 d.
3 straipsnis
Šis sprendimas skirtas valstybėms narėms.
Priimta Briuselyje, 2007 m. birželio 1 d.